## Educació reconeix l’excel·lència acadèmica de 299 estudiants de Primària, ESO i Batxillerat de la província de Castelló

*** El secretari autonòmic d’Educació ha animat l’alumnat premiat a continuar en la “senda de perseverança i de superació”​​​​​​​**

La Conselleria d’Educació, Universitats i Ocupació ha reconegut l’excel·lència acadèmica de 246 estudiants d’Educació Primària, 50 d’Educació Secundària Obligatòria i 3 de Batxillerat de la província de Castelló, del curs escolar 2022-2023.

L’entrega dels Premis Extraordinaris al Rendiment Acadèmic, que s’ha celebrat a l’Auditori i Palau de Congressos de Castelló, ha comptat amb la presència del secretari autonòmic d’Educació, Daniel McEvoy, i del director general d’Ordenació Educativa i Política Lingüística, Ignacio Martínez.

Durant la seua intervenció, el secretari autonòmic d’Educació ha dedicat paraules d’agraïment, tant a les famílies com a la comunitat educativa, per la seua labor de suport i acompanyament en el “desenvolupament acadèmic i personal” d’estos jóvens estudiants, dels qui ha dit que són “el futur de la nostra societat”.

Així mateix, McEvoy ha reconegut la dedicació i l’esforç de l’alumnat que ha rebut els Premis Extraordinaris al Rendiment Acadèmic, als qui ha animat a continuar en la “senda de perseverança i de superació” que han iniciat i en la “cultura de l’esforç”.

Fecha: 06/05/2024